KIRJALLINEN KYSYMYS E-2273/99 esittäjä(t): Alexandros Alavanos (GUE/NGL) komissiolle. Kansainväliset adoptiot.



Virallinen lehti nro 225 E , 08/08/2000 s. 0082 - 0083



KIRJALLINEN KYSYMYS E-2273/99 esittäjä(t): Alexandros Alavanos (GUE/NGL) komissiolle (13. joulukuuta 1999) Aihe: Kansainväliset adoptiot Viime aikoina Concerned Christians -uskonlahkon jäsenistä noussut kohu on nostanut esiin ongelmat, jotka liittyvät kansainvälisiin adoptioihin erityisesti Itä-Euroopan maista. Lahkon 25 jäsenen joukossa on kuusi Romaniasta adoptoitua vammaista lasta. Näiden lasten tulisi elää turvallisessa ympäristössä sen sijaan, että heidät kuljetetaan Kreikasta Israeliin aikeiltaan tuntemattomien aikuisten joukossa, jotka lehdistön tietojen mukaan aikovat tehdä itsemurhan vuoden 2000 vaihtumisen yhteydessä. Siten mahdollisesti myös näiden lasten henki on vaarassa. Euroopan parlamentin kannan mukaan valvomattomat kansainväliset adoptiot ja lasten seksuaalinen hyväksikäyttö muodostavat nykyään erittäin suuren ongelman erityisesti Itä-Euroopan maista lähtöisin olevien lasten kohdalla. Euroopan parlamentti on päätöslauselmassaan 12.12.1996(1) alaikäisten adoptiota koskevan lainsäädännön ja jäsenvaltioiden välisen yhteistyön parantamisesta kehottanut komissiota, neuvostoa ja jäsenvaltioita ryhtymään oikeudellisiin ja muihin toimiin lasten suojelemiseksi kansainvälisen adoption yhteydessä. Lasten pahoinpitelyyn, hyväksikäyttöön ja oikeuksien rikkomiseen liittyvät tapaukset ovat moninkertaistuneet. Mihin kiireellisiin toimiin komissio aikoo ryhtyä kansainvälisiä adoptioita koskevien tiukkojen institutionaalisten puitteiden luomiseksi? (1) EYVL C 20, 20.1.1997, s. 176. António Vitorinon komission puolesta antama vastaus (21. tammikuuta 2000) Komissio kiittää arvoisaa parlamentin jäsentä siitä, että tämä ottaa kysymyksessään esille lapsiin kohdistuvat pahoinpitelyt ja heitteillejätöt sekä lasten oikeuksien rikkomisen. Kysyjä haluaa tietää, mitä kiireellisiä toimia komissio aikoo toteuttaa laatiakseen kansainvälisiä adoptioita koskevan tiukan institutionaalisen kehyksen. Komissio on sitä mieltä, että kansainvälisiä adoptioita koskeva institutionaalinen kehys on jo olemassa. Kun siihen kuuluvien välineiden täytäntöönpanosta huolehditaan, voidaan osaltaan estää lasten oikeuksien rikkominen. Lainsäädäntöpuolella on voimassa Haagissa 29. toukokuuta 1993 tehty yleissopimus lasten suojelusta sekä yhteistyöstä kansainvälisissä lapseksiottamisasioissa. Lisäksi kaikki EU:n jäsenvaltiot ovat kansainvälistä yksityisoikeutta käsittelevän Haagin konferenssin jäseniä. Konferenssin sihteeristön toimittamien tietojen mukaan kyseinen 29. toukokuuta 1993 tehty yleissopimus on ratifioitu 27:ssä konferenssin jäsenvaltiossa; EU:n jäsenvaltioita on ratifioijien joukossa vain seitsemän. Tähän mennessä esimerkiksi Kreikka ei ole sitä allekirjoittanut. Ratifioijiin kuuluvat kuitenkin kysyjän mainitsemat Romania ja Israel. Parlamentin 12. joulukuuta 1996 hyväksymässä päätöslauselmassa alaikäisten adoptointia koskevan lainsäädännön ja jäsenvaltioiden välisen yhteistyön parantamisesta korostetaan yleissopimuksen tärkeyttä ja kehotetaan EU:n jäsenvaltioita ratifioimaan se. Muuhun kuin lainsäädäntöön liittyy Daphne-aloite, jonka komissio käynnisti vuonna 1997. Nykyisin aloitteen korvaa yhteisön toimintaohjelma Daphne (vuosille 20002004), joka otettiin käyttöön 1. tammikuuta 2000. Daphne-ohjelman tavoitteena on osaltaan varmistaa fyysisen terveyden ja mielenterveyden korkeatasoinen suojelu suojelemalla lapsia, nuoria ja naisia väkivallalta (seksuaalinen hyväksikäyttö mukaan luettuna), ehkäisemällä väkivaltaa ja tarjoamalla tukea väkivallan uhreille erityisesti, jotta he eivät uudelleen joutuisi alttiiksi väkivallalle. Toimintaohjelmaan voivat osallistua myös Keski-Euroopan assosioituneet maat, joihin kysyjän mainitsema Romaniakin luetaan.